《金缕曲 明妃 九叠前韵》
清代·叶绍本

泪洒留梨酒。忽蓬飘、玉颜远迈，是君恩否。猎猎边沙风扑面，还杂数声刁斗。

蓦行到、九洲更九。毳帐雪花如掌大，这凄凉、可比长门守。

看塞雁、尚南首。

马头匼匝榆关走。从那日、檀槽逦逤，学成双手。貂鼠襜褕酥酪乳，算是阏氏消受。

赋春燕、几番啼口。一种银钗山市女，到而今、尽爱瘢痕丑。

浑不愿、掖庭牖。

作者简介：叶绍本，字仁甫，号筠潭，归安人。嘉庆辛酉进士，改庶吉士，授编修，历官山西布政使，降鸿胪寺卿。有《白鹤山房诗钞》。